Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2019/C 273/07)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”SNEEM BLACK PUDDING”

EU-nro: PGI-IE-02353-3.3.2017

SAN ( ) SMM ( X )

1. Nimi (nimet)

”Sneem Black Pudding”

2. Jäsenvaltio tai kolmas maa

Irlanti

3. Maataloustuotteen tai elintarvikkeen kuvaus

3.1 Tuotelaji

Luokka 1.2. Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta

Sneem Black Pudding on perinteinen veripalttu, jota ei valmisteta kuoreen vaan joka paistetaan uunivuoassa (noin 500 mm x 200 mm x 75–100 mm) ja myydään yleensä neliön tai suorakaiteen muotoisina paloina, joiden paino on 0,5–1 kg. Asiakkaalle myytävä valmis Sneem Black Pudding on voimakkaan punaruskeaa. Veripalttu voidaan haluttaessa syödä sellaisenaan ilman lisäkypsennystä.

Sneem Black Pudding -veripaltun rakenne on sileä, lähes vaahtomainen useimpiin muihin irlantilaisiin verimakkara- ja veripalttutuotteisiin verrattuna, minkä ansiosta suutuntuma on poikkeuksellisen sileä.

Sneem Black Pudding -veripaltun valmistukseen käytetään seuraavia ainesosia, ja ainesosien prosentuaalisen osuuden on oltava seuraavissa rajoissa:

— naudan ja/tai karitsan tali: vähintään 8 % ja enintään 15 %

— kaurahiutaleet: vähintään 20 % ja enintään 25 %

— sipuli: vähintään 15 % ja enintään 25 %

— lampaan, naudan tai sian veri: vähintään 15 % ja enintään 25 %

— vesi: vähintään 15 % ja enintään 25 %

— mausteet: vähintään 0,5 % ja enintään 2,5 %.

Sneem Black Pudding ei saa sisältää keinotekoisia väri-, maku-, täyte- tai säilöntäaineita. Sen kosteuspitoisuus on keskimäärin 75–80 %, ja 100 gramman annos sisältää keskimäärin

— energiaa: 130–150 kcal

— proteiinia: 10–15 g

— hiilihydraattia: 10–15 g

— rasvaa: 4–7 g

— rautaa: 20 mg.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki Sneem Black Pudding -veripaltun valmistelu- ja tuotantovaiheet suoritetaan sisätiloissa, ja vaiheiden on tapahduttava yksilöidyllä maantieteellisellä alueella hallituissa ja valvotuissa olosuhteissa, jotta voidaan varmistaa tuotteen laadun yhtenäisyys.

Veri otetaan talteen suoraan teuraseläimistä maantieteellisellä alueella sijaitsevassa hyväksytyssä teurastamossa teurastuksen yhteydessä ja jäähdytetään välittömästi paikan päällä säiliöissä, joissa on merkintä elintarvikekäytöstä, mikä varmistaa täydellisen sisäisen jäljitettävyyden. Sneem Black Pudding -veripaltun valmistuksessa käytetään tavallisesti lampaan, naudan tai sian verta.

Tali kerätään suoraan teuraseläimistä maantieteellisellä alueella sijaitsevassa hyväksytyssä teurastamossa. Karitsan talin lisäksi käytetään naudan talia kausina, joina karitsan talin rasvapitoisuus on keskimääräistä pienempi (esimerkiksi varhaiskevään karitsoja käytettäessä).

Kuivat ainesosat punnitaan, valmistellaan ja sekoitetaan huolellisesti talin kanssa, jotta voidaan varmistaa tuotteen yhtenäisyys ja ainesosien tasainen jakautuminen koko tuotteessa. Kun märät ainesosat lisätään, saadaan sakea vellimäinen seos.

Märkä seos siirretään suorakaiteen muotoisiin uunivuokiin, sillä tuote kypsennetään kuorettomana. Vuoka on noin 500 mm pitkä, 200 mm leveä ja 75–100 mm syvä.

Seos voidaan kypsentää uunissa jommallakummalla seuraavista tavoista:

— lyhyen aikaa korkeassa lämpötilassa (2 tuntia ja 250 °C)

— pitkän aikaa alhaisessa lämpötilassa (6 tuntia ja 100 °C).

Valmis tuote jäähdytetään ensin huoneenlämpöön (noin 15 °C) ennen jäähdyttämistä 2–4 °C:n lämpötilaan. Pakkaamattomana, puhtaana luonnontuotteena, joka ei sisällä kemiallisia lisä- tai säilöntäaineita, tuotteen säilyvyysaika on suhteellisen lyhyt eli 14–21 päivää. Valmis tuote leikataan yleensä neliön tai suorakaiteen muotoisiksi paloiksi, joiden paino on 0,5–1 kg.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

Sneem Black Pudding -merkinnällä varustetussa tuotteessa sekä pakkauksissa ja myynninedistämismateriaaleissa on jäljempänä oleva logo.

4. Maantieteellisen alueen tarkka rajaus

Sneem Black Pudding -veripaltun tuotannon maantieteellinen alue on Iveraghin niemimaalla Kerryn kreivikunnassa sijaitseva Sneemin kylä. Sen maantieteelliset koordinaatit ovat 51° 50′ 00″ N, 9° 54′ 00″ W.

5. Yhteys maantieteelliseen alueeseen

Tuotteen ja sen tuotantoalueen välinen syy-yhteys perustuu tuotteen maineeseen, joka puolestaan johtuu siitä, että tuote on saanut alkunsa Sneemin kylässä, sekä tuotetta tuottavien lihamestarien asiantuntemuksesta.

Sneem Black Pudding -veripaltun tuotanto nykymuodossaan on peräisin 1950-luvun alusta, joka oli Irlannissa taloudellisesti vaikeaa aikaa. Tuolloin maanviljelijöiden oli varmistettava, että kaikki eläimenosat, myös tuore veri ja tali, käytettiin kokonaisuudessaan. Regina Sexton toteaa helmikuussa 2005 Irish Examiner -sanomalehdessä julkaistussa kolumnissaan, että tuoreesta verestä valmistetut makkara ja palttu ovat Irlannin pysyvimpiä tuotteita, joita ei ole monia jäljellä Sneem Black Pudding -veripaltun lisäksi.

Talia on perinteisesti käytetty lähes kaikissa irlantilaisissa verimakkara- ja veripalttutuotteissa. Sneem Black Pudding -veripaltussa sen tehtävänä on lisätä rasvapitoisuutta ja parantaa paltun rakennetta ja suutuntumaa. Talin sulamispiste on alhainen (45–50 °C), joten talia on helppo käyttää kiinteässä muodossa valmistusvaiheessa. Talin suuren energiasisällön ansiosta Sneem Black Pudding on mitä mainiointa talviruokaa.

Kaikki Sneemin lihamestarit ovat valmistaneet ja myyneet tuotteitaan jo 1950-luvulla, mistä lähtien tuotetta on pidetty kaupan nimellä ”Sneem Black Pudding”. Lihamestarit ovat yhteisesti käyttäneet nimeä ”Sneem Black Pudding” ja pyrkineet noudattamaan korkeita tuotantovaatimuksia ja vaalimaan tuotteen yhteyttä Etelä-Kerryn kulttuuriperintöön. Sneemin lihamestarien ammattitaito ja kokemus merkitsevät sitä, että kylällä on pitkät perinteet erinomaisen Sneem Black Pudding -veripaltun tuotannossa. Tuote onkin saanut mainetta makunsa ja laatunsa ansiosta ja tunnetaan nykyisin yhtenä Irlannin herkullisimmista verimakkara- ja veripalttutuotteista.

Sneemin kylä poikkeaa muista kylistä myös yllättävämmällä tavalla. Koska viime vuosikymmeninä on rationalisoitu pieniä paikallisia teurastamoja, on hyvin tavatonta, että Sneemin kokoisessa kylässä on erittäin lähellä toisiaan kaksi teurastamoa, joilla on asianmukainen toimilupa. Tämä on Sneem Black Pudding -veripaltun keskeytymättä jatkuneen valmistuksen ansiota.

On itsestään selvää, että verimakkara- ja veripalttutuotteet kuuluvat perinteiseen irlantilaiseen aamiaiseen. Sneem Black Pudding poikkeaa kuitenkin tyyliltään muista verimakkara- ja veripalttutuotteista, kuten Carla Blake huomautti Irish Examiner -sanomalehden Farming-liitteen kolumnissaan heinäkuussa 1995. Hän totesi, että Sneem Black Pudding on herkullisin verimakkara- ja veripalttutuote, mitä hän on koskaan maistanut, ja että se on hyvin epätavallinen tuote, koska se poikkeaa perinteisestä makkaramaisesta tuotteesta. Tämä käy ilmi myös Black Pudding Clubin verkkosivustolta, jolla todetaan, että Kerryn veripalttu oli perinteisesti kakku, joka paistettiin vuoassa ja leikattiin neliön muotoisiksi paloiksi. Lisäksi kirjoittajat toteavat, että vielä noin kymmenisen vuotta sitten ainoat neliön muotoisiksi paloiksi leikatut verimakkara- ja veripalttutuotteet, joista he tiesivät, olivat […] ja Sneem Black Pudding ja että neliön muotoisten tuotteiden suosio on kasvanut viime vuosina, vaikkakin makkaramainen tuote on yhä ylivoimaisesti yleisin.

Asiakkaalle myytävä valmis tuote on väriltään voimakkaan punaruskeaa ja rakenteeltaan sileää, lähes vaahtomaista useimpiin muihin irlantilaisiin verimakkara- ja veripalttutuotteisiin verrattuna, minkä ansiosta suutuntuma on poikkeuksellisen sileä. Muissa irlantilaisissa verimakkara- ja veripalttutuotteissa ainesosat, kuten sipuli ja kaurahiutaleet, ovat selvästi näkyvissä tuotetta leikattaessa tai ne tuntuvat suussa tuotetta syötäessä. Lucinda O’Sullivan, joka on Irlannin luetuimpia ruokakriitikoita, huomautti lokakuussa 2001 Sunday Independent -sanomalehdessä julkaistussa Kenmark Park -hotellia koskevassa arvioinnissaan, että hänen alkuruokansa Sneem Black Pudding oli silkinsileää ja aivan erilaista kuin supermarketeissa myytävät tuotteet.

Lucinda O’Sullivan totesi lokakuussa 2010 Sunday Independent -sanomalehdessä julkaistussa paikallisia elintarvikkeita koskevassa artikkelissa, että Sneem Black Pudding on valmistusohjeeltaan aivan erilainen kuin kaikki muut paikalliset tuotteet. Tällä toteamuksella on suuri merkitys, koska siinä tunnustetaan Sneem Black Pudding -veripaltun valmistusmenetelmä ja -tyyli ja vahvistetaan perinteisen valmistusohjeen periaatteet, joita tuottajat noudattavat tiukasti.

Matkailukausi oli tärkeää aikaa paikallisille yrityksille, eivätkä Sneem Black Pudding -veripalttua tuottavat Sneemin lihamestarit olleet poikkeus. Jean Sheridan viittasi tähän Irish Press -sanomalehdessä elokuussa 1975 toteamalla, että lihamestarit esittelivät veripalttulevyjä ulkomaalaisille matkailijoille. Nämä maistoivat innokkaina outoa palttua joko matka- tai makumuistoksi Ring of Kerry -matkailureitiltä ja Sneemistä.

Sneem Black Pudding on olennainen osa paikallisia elintarvikemarkkinoita. Tuotteen ja Sneemin alueellinen yhteys tunnustetaan kansallisesti. Tämän osoittavat Our Mountain Home -verkkosivusto (http://sneemireland.com/wheretostay.html), jolla todetaan, että vierailija voi nauttia myös perinteisen kotona tehdyn irlantilaisen aamiaisen, johon sisältyy myös kuuluisaa Sneem Black Pudding -veripalttua, ja Irish Tourism -verkkosivusto (http://blog.irishtourism.com/2019/01/10/best-food-in-ireland/), jolla todetaan, että kuuluisimmat verimakkara- ja veripalttutuotteiden sekä vastaavien verta sisältämättömien tuotteiden maut tulevat Clonakiltystä ja että Kerrystä saa Sneem Black Pudding -veripalttua, joka on erittäin suosittua. Lisäksi sivustolla todetaan, että makkara- ja palttutuotteita on muuallakin kuin Irlannissa, mutta Irlannissa niiden valmistusohje on aivan omalaatuisensa.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.agriculture.gov.ie/gi/pdopgitsg-protectedfoodnames/products/

(1) EUVL L 343, 14.12.2012, s. 1.